Burrasca in comunu

Da chi nadu at sas frases lapidarias
de Nou e de Antigu Testamentu,
si setzit cumpiàghidu e cuntentu
ponìndeche su cùcuru in sas arias1.

Pariat Cicerone cand'at tentu
s’arringa ‘e sas catilinïarias
contr’a sas forza reatzionarias
cun limba jara e brillante talentu.

Che Catilina reu fut in aula
dissimulende sa reatzione,
a crista bascia, su sìndigu nostru.

Ma cando fut po pigare a su rostru2
torrat a setzer in su cadreone
e bessidu no l'at una paràula.

Su noe 'e Maju 1952

1Cùcuru in sas arias: sollevando la testa. Compiaciuto per le parole pronunciate in consiglio comunale.
2Rostru: lo scranno. Quando giunse il momento di dover replicare il sindaco ci rinuncia.